Oorsaak van brand op wynplaas ondersoekFoto: Twitter Die oorsaak van die brand wat Dinsdag pakkamers by Stellenbosch Vineyards vernietig het, word ondersoek. Delana Green, bedryfsbestuurder van Stellenbosch Vineyards, het gesê ŉ werknemer het die brand opgemerk en dit dadelik aangemeld. Foto’s en video’s van die brand is op sosiale media gedeel en volgens berigte is talle pakhuise in die brand vernietig. Volgens Green is dit nog nie duidelik wat die brand veroorsaak het nie. “Mense is vinnig verwyder en daar is geen beserings aangemeld nie.” Volgens berigte is daar miljoene rande se skade aangerig, maar Green het slegs gesê die omvang van die skade moet nog bepaal word. Green het haar dank teenoor die brandweer op Stellenbosch, die polisie en die nooddienste uitgespreek vir hul vinnige reaksie. “Ek wil graag vir al ons kliënte die versekering gee dat die nodige stappe gedoen sal word om te verseker dat sake soos normaal verloop,” het Eduan Steynberg, besturende direkteur van Stellenbosch Vineyards, gesê. Stellenbosch Vineyards is op die plaas Welmoed in Lynedoch buite Stellenbosch geleë.